Robert Downey juunior

Robert John Downey juunior (sündinud 4. aprillil 1965 New Yorgis Manhattanil) on Kuldgloobuse pälvinud USA näitleja ja produtsent.

1980. aastate lõpus ja 1990. aastate alguses mängis ta mitmes Hollywoodi suurfilmis, näiteks "The Pick-up Artist", "Less Than Zero", "Chaplin" ja "Natural Born Killers". Aastatel 2000–2002 tegi ta kaasa telesarjas "Ally McBeal", kehastades Ally kallimat Larryt. 2000. aastatel tehtud rollide hulka kuuluvad osatäitmised filmides "Gothika", "Kiss Kiss Bang Bang", "Good Night, And Good Luck", "Zodiac", "Iron Man", "Chef", "The Judge" ja "Sherlock Holmes".

Downey on kuulunud Forbesi koostatava suurima sissetulekuga Hollywoodi näitlejate nimekirja tippu, näiteks 2012. aasta juunist 2013. aasta juunini oli ta seal hinnanguliselt 75 miljoni dollarilise tuluga.

Noorusaeg ja perekond 

Downey on sündinud New Yorgis Manhattanil pere kahest lapsest nooremana. Tema isa Robert Downey seenior on näitleja ja filmitegija ning ema Elsie Ann (neiupõlvenimega Ford) oli samuti näitleja, kes tegi kaasa Downey seeniori filmides. Downey isa on leedulase ja juudi ning iirlase ja ungarlase järeltulija. Tema emal on šoti, saksa ja šveitsi esivanemad. Downey ja tema vanema õe lapsepõlv möödus Greenwich Village'is.

Uimastisõltlasest isa lubas pojal marihuaanat proovida juba siis, kui too oli kuueaastane, mille kohta ta hiljem on öelnud, et kahetseb seda. Downey on rääkinud, et meelemürkide kasutamine lõi tema ja isa vahel emotsionaalse sideme. "Kui me isaga koos narkootikume tarvitasime, tundus mulle, nagu prooviks ta sellega armastust väljendada − ainus viis, kuidas ta seda teha oskas." Downey hakkas igat õhtut sisustama alkoholiga ja peagi veetis suure osa ajast telefoni teel uimasteid ostes.

Lapsepõlves sai ta väiksemaid rolle isa filmides. Näitlemisega tegi ta algust viieaastaselt, mängides haiget kutsikat absurdikomöödias "Pound" (1970), seitsmeselt tegi ta kaasa filmis "Greaser's Palace's" (1972). Kümneselt elas Downey Inglismaal ja õppis ühe kõrvalainena klassikalist balletti. Ta õppis teismelisena New Yorgi koolis Stagedoor Manor Performing Arts Training Center. Kui ta vanemad olid 1978. aastal abielu lahutanud, kolis Downey koos isaga California osariiki. 1982. aastal visati ta aga Santa Monica keskkoolist välja. Seejärel kolis ta tagasi New Yorki, et täielikult näitlejakarjäärile pühenduda.

Downey ja Kiefer Sutherland, kes olid koos ekraanil 1988. aastal valminud filmis "1969", olid kolm aastat toakaaslased, kui Downey esimest korda Hollywoodi asus, et näitlemisega tegeleda. 

2005. aastal abiellus ta Susan Downeyga. 7. veebruaril 2012 sündis neil poeg Exton Elias Downey ja 4. novembril 2014 tütar Avri Roel Downey. Downey vanem poeg Indio Downey (sündinud 7. septembril 1993) on tema esimesest abielust Deborah Falconeriga, kellest ta lahutas 2004. aastal.

Karjäär

Algus 
Downey alustas karjääri teatrirollidega, osaledes ka lühikeses muusikalis "American Passion" Joyce Theatre'is 1983. aastal. 1985. aastal pääses ta uuest noortest näitlejatest koosnevasse meelelahutussaate "Saturday Night Live" tegijate seltskonda, kuid halva maine ja kriitika tõttu vahetati Downey ja enamik teistest näitlejatest aasta hiljem välja. Samal aastal tegi Downey dramaatilise murrangu, kui mängis James Spaderi käsilast "Tuff Turfis" ja pärast seda koolikiusajat John Hughesi "Weird Science'is". 1980. aastate ettevõtmiste põhjal on Downeyt nimetatud ka Brat Packi liikmeks.

1987. aastal mängis Downey Bret Easton Ellise lühiromaani "Vähem kui null" järgi tehtud filmis Julian Wellsi, uimastisõltlasest rikast poissi, kelle elu kiiresti kontrolli alt väljub. New York Timesi kriitiku Janet Maslini sõnul oli Downey osatäitmine seal "masendavalt liigutav". Downey sai selle filmirolli eest palju kiitust, kuigi ta ise on öelnud, et tema jaoks oli see roll nagu "kummitus Christmas Future'is", kuna enda uimastisõltuvus muutis ta selle "tegelase liialduseks" päriselus. Film andis Downey loomekarjäärile hoogu juurde: järgnesid rollid suurema eelarvega ja nimekamates filmides, näiteks "Chances Are" (1989), "Air America" (1990) ja "Soapdish" (1991).

1992. aastal mängis ta Charlie Chaplinit filmis "Chaplin". Vastutusrikas roll motiveeris teda viiulit õppima ning vasaku käega tennist mängima. Downeyl oli personaaltreener, kes aitas Chaplini kõnnakut ja rühti imiteerida. Roll tõi näitlejale parima meesnäitleja Oscari nominatsiooni.

1993. aastal mängis ta filmides "Heart and Souls", "Short Cuts" ja "The Last Party" (1993). 1994. aastal tegi ta kaasa filmides "Only You" ja "Natural Born Killers". Seejärel mängis ta filmides "Restoration" (1995), "Richard III" (1995), "Two Girls and a Guy" (1998) ja "Black and White" (1999).

Filmid

Välislingid

Robert Downey koduleht
Robert Downey Facebookis
Robert Downey Twitteris

Ameerika Ühendriikide televisiooninäitlejad
Ameerika Ühendriikide filminäitlejad
Ameerika Ühendriikide muusikud
Sündinud 1965